  Туспуктэм: Удмуртиысь тазалыкез утёнъя министерстволэн пресс-службаез Майя Бывальцева Глазкарысь ёроскуспо эмъяськонние наркоз сётӥсь куинь аппарат вуиз. Толсуре ини соосты операциос лэсьтонын кутозы. Со сярысь Удмуртиысь тазалыкез утёнъя министерстволэн пресс-службаез ивортӥз. «Здравоохранение» йӧскалык ӵектосъя басьтэм тӥрлык 30 арлэсь кема ужам техникаез воштоз. « Кылем арын ми кык таӵе аппарат басьтӥмы ни. Соос асьсэды туж умой возьматӥзы: котькуд висисьлы нимысьтыз режим бырйыны, пӧртэм арлыдо адямилы операци лэсьтыны луэ, быгатонъёс татын туж паськыт » Ольга Калужских, Глазкарысь ёроскуспо эмъяськонниысь анестезиологияя но реанимацияя 1 номеро ёзэтлэн кивалтӥсез Та дырлы эмъяськонниын эшшо вить аппаратэз воштыны кылиз на. 2024-тӥ арын эмъяськонниын рос-прос тупатъян ужъёсты кутскозы. Вуоно арын федерал коньдэтысь 300 миллион манет но элькун коньдэтысь 60 миллион манет пала висъялозы. Оглом куинь ар ӵоже 1 миллиард манет котыр кутыны чакламын. 2021-2022 аръёсы эмъяськонниын 547 укноосты но сизьым лифтъёсты воштӥзы, хирурги ёзэтэз тупатъязы. Кылем арын толсуре 87 миллион манет тыр выль тӥрлык вуиз. 2023-тӥ арын эмъяськонние выль ангиограф пуктӥзы. Тегъёс: Удмуртия Глазкар эмъяськонниос тӥрлык йӧскалыкӵектосъёс  